ความผิดเกี่ยวกับการเดินอากาศและอากาศยาน
เมื่อวันที่ 2 พ.ย. 2558 ผมได้เดินทางไป จ.ร้อยเอ็ด โดยสายการบินนกแอร์ ก็ได้รับข่าวสารว่ามีชายหนุ่มด้วยความคึกคะนองได้พูดจาทำให้พนักงานต้อนรับบนเครื่องบินตกใจเกิดความกลัว โดยพูดว่า &#8220;เก็บกระเป๋าดีๆ นะ ระวังระเบิดนะ&#8221; ผลของการพูดจาดังกล่าวทำให้พนักงานต้อนรับไปแจ้งกัปตันและมีคำสั่งงดการบินและต้องทำการตรวจสอบกระเป๋าเดินทางทั้งหมดในเครื่องบิน สร้างความเดือดร้อนให้กับสายการบิน ผู้โดยสารท่านอื่น ไม่สามารถเดินทางไปยังจุดหมายได้
5 พ.ย. 2558

เมื่อวันที่ 2 พ.ย. 2558 ผมได้เดินทางไป จ.ร้อยเอ็ด โดยสายการบินนกแอร์ ก็ได้รับข่าวสารว่ามีชายหนุ่มด้วยความคึกคะนองได้พูดจาทำให้พนักงานต้อนรับบนเครื่องบินตกใจเกิดความกลัว โดยพูดว่า “เก็บกระเป๋าดีๆ นะ ระวังระเบิดนะ” ผลของการพูดจาดังกล่าวทำให้พนักงานต้อนรับไปแจ้งกัปตันและมีคำสั่งงดการบินและต้องทำการตรวจสอบกระเป๋าเดินทางทั้งหมดในเครื่องบิน สร้างความเดือดร้อนให้กับสายการบิน ผู้โดยสารท่านอื่น ไม่สามารถเดินทางไปยังจุดหมายได้
การกระทำดังกล่าวเป็นการกระทำที่ไม่สมควรอย่างยิ่งและไม่ควรที่จะให้อภัย ทำให้เกิดความเสียหายแก่สาธารณะเป็นอย่างมาก แม้จะอ้างว่าไม่รู้กฎหมายหรือกระทำไปเพราะต้องการแซวผู้หญิง ก็ไม่มีกฎหมายยกเว้นโทษให้ เพราะการพูดว่าระวังระเบิดนะ ย่อมเล็งเห็นผลแล้วว่าพนักงานต้อนรับต้องเกิดความกลัวแน่นอน รวมทั้งกัปตันเครื่องบินด้วย การกระทำดังกล่าวจึงครบองค์ประกอบความผิดตามพระราชบัญญัติว่าด้วยความผิดบางประการต่อการเดินอากาศ พ.ศ. 2558 ซึ่งบังคับใช้เมื่อวันที่ 14 ก.พ. 2558 มีบทลงโทษ จำคุกไม่เกิน 5 ปี ปรับไม่เกินสองแสนบาท หรือทั้งจำทั้งปรับ แต่ถ้าเครื่องบินอยู่ระหว่างการบินต้องระวางโทษหนักกว่าเดิมตั้งแต่ 5 ปีถึง 10 ปี ปรับตั้งแต่สองแสนบาทถึงหกแสนบาท หรือทั้งจำทั้งปรับ สาระสำคัญของกฎหมายเกี่ยวกับความผิดตามกฎหมายบางฐานความผิดที่ประชาชนควรรู้มีดังนี้
ฝ่าฝืนคำสั่งผู้ควบคุมอากาศยานหรือเจ้าหน้าที่ประจำอากาศยาน
มาตรา 7 ผู้อยู่ในอากาศยานในระหว่างการบินผู้ใดฝ่าฝืนหรือไม่ปฏิบัติตามคําสั่งของผู้ควบคุมอากาศยานหรือเจ้าหน้าที่ประจําอากาศยาน ซึ่งสั่งในนามผู้ควบคุมอากาศยาน ที่เป็นคําสั่งเพื่อ รักษากฎ ระเบียบ และความเรียบร้อยในอากาศยาน ต้องระวางโทษจําคุกไม่เกินหนึ่งปี หรือปรับไม่เกินสี่หมื่นบาท หรือทั้งจําทั้งปรับ
ถ้าการกระทําตามวรรคหนึ่ง เป็นการฝ่าฝืนหรือไม่ปฏิบัติตามคําสั่ง ที่สั่งเพื่อให้เกิดความปลอดภัย แก่อากาศยานหรือแก่บุคคลหรือทรัพย์สินในอากาศยาน ผู้กระทําต้องระวางโทษจําคุกไม่เกินห้าปี หรือปรับไม่เกินสองแสนบาท หรือทั้งจําทั้งปรับ
สูบบุหรี่ ใช้อุปกรณ์อิเล็กทรอ นิกส์ นำของต้องห้ามขึ้นเครื่องบิน
มาตรา 8 ผู้อยู่ในอากาศยานในระหว่างการบินผู้ใดกระทําการหรือมีสิ่งอย่างหนึ่งอย่างใด ดังต่อไปนี้ ต้องระวางโทษปรับไม่เกินสองหมื่นบาท
(1) สูบบุหรี่ในห้องน้ำหรือที่อื่นใดที่มิใช่สถานที่ที่จัดไว้ให้สูบบุหรี่เป็นการเฉพาะ
(2) ใช้อุปกรณ์อิเล็กทรอนิกส์ในเวลาที่ห้ามใช้ หรือ
(3) มีสิ่งที่มีประกาศห้ามมิให้นําขึ้นไปในอากาศยานไว้ในการครอบครอง
ถ้าการกระทําตามวรรคหนึ่ง เป็นการกระทําเพื่อให้เกิดการขัดข้องแก่อุปกรณ์ที่เกี่ยวกับความปลอดภัยของอากาศยาน ผู้กระทําต้องระวางโทษจําคุกไม่เกินหนึ่งปี หรือปรับไม่เกินสี่หมื่นบาท หรือทั้งจําทั้งปรับ
ความผิดตามวรรคหนึ่ง ให้ผู้ควบคุมอากาศยานมีอํานาจรับชําระค่าปรับในอัตราขั้นสูงจากผู้กระทําความผิดได้ และเมื่อผู้กระทําความผิดได้ชําระค่าปรับแล้ว ให้คดีเลิกกัน
พูดจาลวนลามหรือลามกอนาจาร
มาตรา 11 ผู้อยู่ในอากาศยานในระหว่างการบินผู้ใดกระทําการอย่างหนึ่งอย่างใดดังต่อไปนี้ ต้องระวางโทษจําคุกไม่เกินสามปี หรือปรับไม่เกินหนึ่งแสนสองหมื่นบาท หรือทั้งจําทั้งปรับ
(1) กระทําต่อร่างกายผู้อื่นอันเป็นการมุ่งหมายในทางเพศ
(2) กระทําการอันควรขายหน้าต่อหน้าธารกํานัลโดยเปลือยหรือเปิดเผยส่วนของร่างกาย หรือ
(3) ใช้วาจาลวนลามหรือแสดงกิริยาท่าทางอันเป็นการลามกอย่างอื่น
ดื่มเครื่องดื่มที่มีแอลกอฮอล์หรือทำให้เกิดความวุ่นวาย
มาตรา 12 ผู้อยู่ในอากาศยานในระหว่างการบินผู้ใดกระทําการอย่างหนึ่งอย่างใดดังต่อไปนี้ ถ้าการกระทํานั้นน่าจะเป็นเหตุให้เกิดอันตรายต่อความปลอดภัยของอากาศยานหรือบุคคลในอากาศยาน หรือเป็นการฝ่าฝืนต่อกฎ ระเบียบ และความเรียบร้อยในอากาศยาน ต้องระวางโทษจําคุกไม่เกินห้าปี หรือปรับไม่เกินสองแสนบาท หรือทั้งจําทั้งปรับ
(3) ดื่มเครื่องดื่มที่มีแอลกอฮอล์หรือใช้สารที่มีฤทธิ์ต่อจิตประสาท หรือ
(4) กระทําด้วยประการใดๆ ที่ก่อให้เกิดความวุ่นวายในอากาศยาน
เข้าไปซ่อนตัวอยู่ในเครื่องบิน
มาตรา 14 ผู้ใดโดยไม่มีเหตุอันสมควรเข้าไปหรือซ่อนตัวอยู่ในอากาศยานในระหว่างบริการ หรือไม่ยอมออกไปเมื่อผู้ควบคุมอากาศยานได้สั่งให้ออกไปจากอากาศยาน ต้องระวางโทษจําคุกไม่เกินหนึ่งปี หรือปรับไม่เกินสี่หมื่นบาท หรือทั้งจําทั้งปรับ
ทำร้ายร่างกายผู้อื่นในระหว่างการบิน
มาตรา 15 ผู้อยู่ในอากาศยานในระหว่างการบินผู้ใดทําร้ายร่างกายผู้อื่น ถ้าการกระทํานั้นน่าจะเป็นเหตุให้เกิดอันตรายต่อความปลอดภัยของอากาศยาน ผู้กระทําต้องระวางโทษจําคุกตั้งแต่ห้าปีถึงสิบปี หรือปรับตั้งแต่สองแสนบาทถึงสี่แสนบาท หรือทั้งจําทั้งปรับ
แจ้งข้อความหรือส่งข่าวเป็นเหตุให้ผู้อยู่ในเครื่องบินตื่นตกใจ
มาตรา 22 ผู้ใดแจ้งข้อความหรือส่งข่าวสารซึ่งรู้อยู่แล้วว่าเป็นเท็จ และการนั้นเป็นเหตุหรือน่าจะเป็นเหตุให้ผู้ที่อยู่ในท่าอากาศยานหรือผู้ที่อยู่ในอากาศยานในระหว่างการบินตื่นตกใจ ผู้กระทําต้องระวางโทษจําคุกไม่เกินห้าปี หรือปรับไม่เกินสองแสนบาท หรือทั้งจําทั้งปรับ
ถ้าการกระทํานั้นเป็นเหตุให้เกิดอันตรายต่อความปลอดภัยของอากาศยานในระหว่างการบิน ผู้กระทําต้องระวางโทษจําคุกตั้งแต่ห้าปีถึงสิบห้าปี หรือปรับตั้งแต่สองแสนบาทถึงหกแสนบาท หรือทั้งจําทั้งปรับ
ผู้สนับสนุนต้องระวางโทษเช่นเดียวกับตัวการ
มาตรา 23 ผู้ใดเป็นผู้สนับสนุนในการกระทําความผิดตามมาตรา 15 มาตรา 16 มาตรา 17 มาตรา 18 มาตรา 19 มาตรา 20 มาตรา 21 หรือมาตรา 22 ต้องระวางโทษเช่นเดียวกับตัวการ
พยายามกระทำความผิดต้องระวางโทษเช่นเดียวกับผู้กระทำความผิดสำเร็จ
มาตรา 24 ผู้ใดพยายามกระทําความผิดตามมาตรา 15 มาตรา 16 มาตรา 17 มาตรา 18 มาตรา 19 มาตรา 20 มาตรา 21 หรือมาตรา 22 ต้องระวางโทษเช่นเดียวกับผู้กระทําความผิดสําเร็จ